中秋月長句
作者：楊萬里
朝代：宋

paragraphs: 西山走下丹砂丸，東山飛上黄金盤。
徑從碧海昇青天，半濕尚带波濤痕。
初輝淡淡寒不動，月華猶輕桂華重。
黄羅團扇暗花紋，蹙金突起雙龍鳳。
須臾正面天中央，銀鉦退盡向來黄。
乾坤鎔入冰壺裏，萬象都無只有光。
平生愛月愛今夕，古人與我同此癖。
去年中秋天漆黑，今年中秋月雪白。
先生舊不論升斗，近來畏病不飲酒。
月下醒眼搔白首，明年月似今宵否。